
MINIPILLER
Minipiller er tabletter, der kun indeholder et enkelt hormon, gestagen.
Minipiller danner en slimprop i livmodermunden, der gør det svært for sædcellerne at trænge op i livmoderen. Minipiller påvirker desuden livmoderslimhinden, så et evt. befrugtet æg har svært ved at sætte sig fast i livmoderen. De nye minipiller indeholder mere gestagen, og hæmmer derved også ægløsningen.

Sådan bruges minipiller	
1. Tag den første minipille på menstruationens første dag
2. Tag herefter en minipille hver dag - også når du har blødning. Der skal altså ikke holdes pillefrie dage
3. Det er vigtigt, at du tager minipillen på samme tidspunkt hver dag for at opnå fuld sikkerhed
4. Hvis der går mere end 27 timer mellem en minipille og den foregående minipille, kan du ikke regne med fuld beskyttelse i dagene efter. Tag pillen alligevel, også selvom du skal tage to piller på samme dag. Afhængig af hormonindholdet i den type minipille, man tager, skal man bruge anden prævention, f.eks. kondom i de næste to dage eller syv dage.
Hvornår virker minipiller?
Minipiller virker med det samme, hvis du begynder at tage dem på første menstruationsdag.
Hvem kan bruge minipiller?
Minipiller kan bruges af næsten alle kvinder
· De er bedst egnede til kvinder over 35 år og til kvinder, der ammer, fordi minipiller ikke indeholder østrogen.
· De er mindre egnede til unge piger, som ønsker maksimal beskyttelse. Almindelige p-piller har højere sikkerhed end minipiller.





Hvordan får du minipiller?
Det er en læge der skal lave en recept til dig. Såfremt vi starter op her hos os, vil du skulle forny recepten hos din egen læge fremover.
 Ved en samtale vil lægen finde ud af, om minipiller er en god præventionsmetode for dig.
· Dit blodtryk bliver målt og din vægt kontrolleret.
· Lægen skriver en recept på p-piller eller minipiller, som du køber på apoteket.
Ulemper
· Din menstruation kan blive uregelmæssig med længere tid mellem blødningerne.
· Der kan komme pletblødninger, men som regel kun de første to-tre måneder.
· Enkelte kvinder bliver lettere deprimerede eller udvikler selvmordstanker, når de tager minipiller.
· Minipiller beskytter ikke mod sexsygdomme som f.eks. klamydia og hiv. Brug derfor også kondom, hvis du f.eks. har skiftende partnere eller får en ny kæreste.
· Minipiller skal tages på samme tidspunkt hver dag (det vil sige med ca. 24 timers mellemrum), ellers svækkes sikkerheden. Dette gælder dog ikke minipiller med højt indhold af gestagen. De kan tages indenfor et interval af 12 timer – ligesom p-piller.
Fordele
· Når du bruger minipiller, er der ca. 98 % sikkerhed for, at du ikke bliver gravid
· Minipiller giver ingen afbrydelse i samlejet.



